હિમાચલ પ્રદેશ સાથે ૧૮૨ સીટવાળી ગુજરાત વિધાનસભાની ચૂંટણીની તારીખ જાહેર નહીં કરવામાં આવતાં ચૂંટણી પંચ સમક્ષ અનેક પ્રકારના આક્ષેપ અને ટીકા થઈ રહી છે. વિપક્ષ તરફથી એવા આક્ષેપ થઈ રહ્યા છે કે ગુજરાતની ચૂંટણી જાહેર કરવામા વિલંબ કરી ચૂંટણી પંચ રાજ્ય અને કેન્દ્રની ભાજપ સરકારને આચારસંહિતા લાગુ થવાના પહેલાનો સમય આપી રહ્યું છે. જેથી ભાજપ લોકોને લલચાવનારી વિવિધ સ્કીમોની જાહેરાત કરી મતદારોને તેમના તરફ કરી શકે. આ અંગે મુખ્ય ચૂંટણી કમિશનર એ કે જ્યોતિએ ગુજરાત પહેલા હિમાચલ પ્રદેશની ચૂંટણીની તારીખ જાહેર કરવાના તેમના નિર્ણયનો બચાવ કરતાં જણાવ્યું હતું કે ચૂંટણીની તારીખ જાહેર કરતાં પહેલાં અનેક કારણો પર વિચારણા કરવામાં આવે છે. જેમાં હવામાન, પૂર રાહત કામગીરી અને તહેવારો જેવી બાબત પર ખાસ વિચારણા કરવામાં આવે છે.